IISRAELI MÄED
Tere tulemast ühisele palvereisile Iisraeli mägedele.
Käesolevas saatesarjas palvetame Samaaria juubeliaastat
ja Iisraeli põhjapoolsete hõimude ehk Efraimi naasmist puudutavaid asju.
Juhata, Jeesus, meid teel.
See on eriline aasta seetõttu, et juubeliaasta tähendab Piiblis,
et iisraellased võivad naasta oma pärandmaale.
Juubeliaasta tähendab ka
sisemise vabanemise ja taastumise aega.
Jesaja raamatu juubeliaasta prohveteeringu järgi
algab naasmine pärandmaale just sisemisest tervenemisest.
Palvereiside eelmisel etapil palusime andeks patte,
mis viisid Iisraeli põhjapoolsete hõimude pagendamiseni siit.
Jeesuse veri on nüüd lepitanud patud
ja tee rahva naasmiseks on vaimus avatud.
Tehtud patud on rahvasse siiski jälje jätnud.
Seetõttu on Jesaja juubeliaasta prohveteeringu järgi nüüd aeg paluda,
et Jeesus vabastaks vangid ja raviks murtud südamed.
Sügavaim, mida patt rikub, on suhe Isa Jumalaga.
Alustame täna sellest,
sest see on igasuguse vabanemise ja tervenemise alus.
Läheme palvetama iidse Sereda küla kanti,
kust pärines põhjapoolse riigi Iisraeli esimene kuningas Jerobeam.
Räägime teel täpsemalt, milles küsimus.
Iisraeli kuningriik jagunes kaheks kohe kuningas Saalomoni surma järel.
Iisraeli kümme põhjapoolset hõimu hülgasid Juuda hõimu kuninga
ja rajasid oma riigi, mida hakati Iisraeliks nimetama.
Põhjapoolse Iisraeli riigi etteotsa
tõusis prohvet Ahija sõna järgi Jerobeam,
kes oli Saalomoni sulane.
Jerobeami juhtimisel hakkasid asjad Iisraelis kiiresti allamäge minema.
Kus me nüüd asume, Mia?
Suundusime läände
ja pöördusime peagi peateelt siia lõuna poole viivale teele.
Siit pöördusime viimati Bedueli külla, kuid seekord läheme otse.
Siia on kerkinud viimasel paaril aastal palju uusi elurajoone.
Miks asjad Jerobeami juhtimisel viltu kiskusid?
Jerobeam tõusis põhjapoolsete hõimude juhiks
kuninga sulase, mitte kuninga lapse seisusest.
Piibel räägib, et lisaks oli Jerobeam veel isa poolt orb.
Ta polnud õppinud usaldama, et isa hoolitseb,
vaid tema püsti püsimine sõltus temast endast ja oma saavutustest.
Piibel räägib, et selle poolest teda tuntigi.
Jerobeam oli väga tubli mees,
ja kui Saalomon nägi, kuidas see noor mees tööd tegi,
siis ta pani tema kogu Joosepi soo töökohustuse ülevaatajaks. 1Ku 11:28
Jerobeam oli hea sulane.
Aga kui temast kuningas sai,
ei osanud ta Taaveti kombel loota Jumalale kui isale,
vaid ta toetus endale ja oli väga ebakindel.
Kus me nüüd asume, Mia?
Asume nüüd Siilo jõe orus.
Suvel on see org kuiv,
kuid talvel tõuseb rohke sajuga veepind vahel nii kõrgele,
et ujutab siin tee üle ja mõnikord on kogu liiklus suletud.
Mis Efraimist oma jõule toetuva Jerobeami juhtimisel sai?
Kuna Jerobeam ei tundnud Jumalat isana,
tegi ta Egiptusest saadud malli järgi vasikast kuldse jumalakuju.
Ta rääkis sellest järgmiselt:
Vaata, Iisrael, siin on sinu jumalad,
kes tõid sind ära Egiptusemaalt. 1Ku 12:28
Jerobeam suutis pakkuda Efraimile Isa asemel
vaid inimkätega tehtud aseaine.
Seekord jätame auto siia.
Kõnnime siit veidi edasi tänasesse palvepaika.
Kuidas suhtus Efraim sellesse,
et Jerobeam vahetas Isaga elamise inimkätega tehtud vasikate vastu?
See kõlbas rahvale
ja nii hülgas kogu põhjapoolne riik Efraim Jumala oma Isana
ja pöördus Temast ära.
Efraim otsustas omal jõul hakkama saada
ja valis lapseseisuse asemel orvupõlve.
Jumal räägib prohvet Hoosea kaudu oma valust:
Mina õpetasin Efraimi käima, võtsin nad oma kätele,
aga nad ei mõistnud, et ma tahtsin neid terveks teha.
Ma tõmbasin neid inimlike sidemetega, armastuse paeltega;
ma olin neile nagu ikke kergitajaks nende kaela pealt;
ma kummardasin nende juurde ja toitsin neid,
et nad ei peaks tagasi minema Egiptusemaale.
Aga nüüd peab Assur nende kuningaks olema,
sest nad on tõrkunud pöördumast. Hoosea 11:3-5
Efraim ei pöördunud tagasi Isa Jumala poole ka siis,
kui ta Assurisse pagendati, vaid hajus edasi teistesse maadesse
ja kadus.
Alles nüüd on saabunud aeg,
mil Efraim lõpuks tagasi Isa juurde naaseb.
Jõudsime tänasesse palvepaika.
Mis koht see on, Jyrki?
Siin asus kunagi Efraimi hõimust pärit Jerobeami kodulinn Sereda.
Linna täpne asukoht pole kindel,
kuid siin lähedal Siilo jõe orus asub samanimeline allikas.
Siit näeme väga kummalist teed.
Siia on ehitatud Beit Arieh ja Ofarimi küladele
Tel Avivi suunast hea, uus tee.
Parempoolne laiem tee on liiklusele
ja teine kitsam on julgestusteeks,
mille serva pidi kunagi kerkima turvatara.
Ligi 4-kilomeetrine tee ehitati kümne aasta eest.
Poliitilistel põhjustel pole seda küladega ühendatud,
kuigi mõnedel kaartidel on see juba olemas.
Kõndisime äsja siia palvepaika poolelijäetud teed mööda
ja siin näeme veel poolikuid kaevetöid.
Tee on valmis, kuid side ei tööta.
See kirjeldab hästi olukorda, mis tekib lapseseisuse puudumisest.
Isa Jumala juures on kõik valmis,
kuid kanal ülikülluslikku ellu on ühendamata.
Jumal on siiski algusest peale määranud inimesed
just lapsesuhtesse Endaga.
Paulus kirjutab kirjas Efeslastele:
Nõnda nagu tema on meid Kristuses valinud enne maailma rajamist
olema pühad ja laitmatud tema palge ees armastuses,
meid ette määrates lapseõiguse osalisteks
Jeesuse Kristuse kaudu. Ef 1:4-5
Jumal rääkis lapseseisusest ka Iisraeli rahvale.
Teel Egiptusest ütles Ta Moosese kaudu:
Teie olete Issanda, oma Jumala lapsed. 5Mo 14:1
Iisrael kaotas siiski selle isasuhte
ja sadu aastaid hiljem rääkis Jumal sellest valust Jeremija kaudu:
Ja ma mõtlesin:
Küll tahaksin sind panna laste sekka ja anda sulle meeldiva maa,
toredaist toredaima pärisosa rahvaste keskel.
Ja ma mõtlesin:
Sina hüüaksid mind isaks ega taganeks mu järelt.
Aga otsekui naine on truuduseta oma eluseltsilise vastu,
nõnda olete teie, Iisraeli sugu, olnud truuduseta minu vastu,
ütleb Issand. Jr 3:19-20
Algteksti järgi igatseb Jumal,
et iisraellased kutsuksid Teda nimega 'Minu Isa', heebrea keeles 'Avi'.
Tänapäeva judaismis kutsutakse Jumalat tavaliselt nimega Ha'Shem
ehk lihtsalt 'Nimi'.
See räägib, et suhe Jumalaga on kauge.
Religioonide puhul on selline usk kaugesse jumalasse tüüpiline.
Mõnedes religioonides kutsutakse Jumalat ka isaks,
kuid ka siis viitab see isadus pigem Loojale ja kõige alustajale
kui lähedasele suhtele oma lapsega.
Kuningas Taavetil oli Jumalaga teistsugune suhe.
Ta nimetas Jumalat oma Isaks.
See rõõmustas Jumalat
nagu rõõmustab isa, kui tema laps teda esimest korda isaks nimetab.
Jumal ütles Taaveti kohta:
Tema hüüab mind: Sina oled minu Isa,
mu Jumal, mu päästekalju! Ps 89:27
Just sellist suhet Jumal igatsebki.
Ta igatseb, et võiks meiegi jaoks olla 'Minu Isa'.
Jeesus rääkis Jumalast kui oma Isast.
Samuti teadis Ta, kui sügavalt Isa oma last igatseb.
Ta rääkis sellest Luuka evangeeliumi 15. peatükis kadunud poja loos.
Samas on see lugu Efraimi naasmisest isa juurde,
millest räägib juba Jeremija 31. ptk.
Nad tulevad nuttes ja ma toon neid anudes;
ma viin nad veeojade äärde tasasel teel, kus nad ei komista;
sest ma olen Iisraeli isa ja Efraim on mu esmasündinu. Jr 31:9
Kadunud poja lugu räägib naasmisest lapseseisusse.
Efraimi tulevasest naasmisest Jumala lapse seisusesse
räägib ka Hoosea.
Ja selle asemel et neile öelda: 'Teie ei ole minu rahvas',
öeldakse neile: 'Elava Jumala lapsed.' Ho 2:1
Efraimi naasmisega oma maale on seotud naasmine Jumala lapseks.
Jumal ise kuulutab talle seda lapse identiteeti.
Jumala lapse seisusest eemaldumine ei juhtunud vaid Efraimiga.
Rääkides Jumala au esiletoomisest,
räägib Paulus Roomlaste kirja 9. ptk,
et tõotus Jumala lapse seisusesse naasmise kohta
puudutab teisigi rahvaid, kes on Jumala kaotanud.
Nende hulka on ta kutsunud meidki,
mitte üksnes juutide, vaid ka paganate seast.
Nõnda nagu ta ütleb ka Hoosea raamatus:
'Ma hüüan oma rahvaks teda, kes ei olnud minu rahvas,
ja armsaks teda, kes ei olnud mulle armas.
Ja siis sünnib selles paigas, kus neile öeldi:
Teie pole minu rahvas!,
et seal hüütakse neid elava Jumala poegadeks.' Ro 9:24-26
Naasmine Jumala lapse seisusesse nii Efraimi kui teiste puhul
toimub vaid Jeesuse kaudu. Jeesus ütles:
Ükski ei saa minna Isa juurde muidu kui minu kaudu. Jh 14:6
Seepärast on Jeesus see, kes võib tuua inimese tagasi
lapse suhtesse Jumalaga, mille inimene kaotanud on.
Johannes kirjutas:
Aga kõigile, kes tema vastu võtsid,
andis ta meelevalla saada Jumala lasteks,
neile, kes usuvad tema nimesse. Jh 1:12
Palvetame nüüd koos Efraimi eest,
et ta leiaks Jeesuse kaudu tee tagasi Isa Jumala juurde.
Aitäh, Isa, et Sinu poolt on kõik valmis.
Pööra Efraimi süda oma Poja Jeesuse poole,
et ta võiks tulla tagasi Sinu juurde ja Sinu lapseks.
Aitäh, Isa, et Sa juba jooksed oma pojale vastu,
valmis teda sülle võtma ja talle hellalt suud andma.
Isa, vabasta Efraim ja mind vaenlase valede küüsist,
mis on varastanud täieliku Jumala lapse seisuse
ja andnud Sinust isana vale pildi.
Juhata tagasi tõtte.
Tule Jeesus ja lükka ka minu südamest kõrvale
kõik veidrad kivikuhilad, mis pole lasknud mul astuda
sellesse lapseseisusse ja ülikülluslikku ellu,
mille oled määranud kõigile, kes Sinu omad on.
Jeesus, lase Efraimil ja minul näha Sinu elu kaudu,
mida tähendab olla Jumala laps.
Tervenda oma rahva arusaam sellest, mida tähendab isa.
Meie identiteet Jumala lastena
on keskne selle puhul, kuidas mõtleme ja elame.
Ka hingevaenlane teab seda
ning püüab seetõttu igati nullida ja moonutada seda,
kes me suhtes Jumalaga oleme.
Jumal aga tahab meid oma lastena kinnitada ja julgustada.
Ka Jeesus vajas seda, et Isa kinnitaks Tema identiteeti Pojana.
Matteus räägib, kuidas seoses Jeesuse ristimisega
julgustas Isa ise Jeesust:
See on minu armas Poeg, kellest mul on hea meel! Mt 3:17
Kuid kohe pärast seda pandi Jeesuse identiteet proovile.
Matteus räägib:
Ja kiusaja tuli tema juurde ja ütles talle:
'Kui sa oled Jumala Poeg,
siis ütle, et need kivid saaksid leibadeks!' Mt 4:3
Kiusaja alustas kahtlusega selle suhtes,
kas Jeesus on ikka Jumala Poeg.
Kahtlus ei sihtinud eelkõige seda, mida Jeesus teha suudab,
vaid Isa ja Poja suhet.
Ka järgmine kiusatus algas samade sõnadega:
"Kui sa oled Jumala Poeg ..."
Kiusaja püüdis panna Jeesust põhjendama oma seisust Isa Pojana
oma tegudega.
Sama tehnikat on hingevaenlane kasutanud Jumala laste suhtes
lugematuid kordi ka pärast seda.
Ta püüab panna meid kahtlema oma Jumala lapse seisuses
ja sundida meid näitama seda oma tegude kaudu.
Kui meie identiteet põhineb meie oma tegemistel,
ei jää see alus püsima,
kuna see pole lapse, vaid orja identiteet.
Meie identiteet Jumala lastena võib põhineda üksnes Isa armastusel
ja Pühal Vaimul.
Sest kõik, keda iganes Jumala Vaim juhib, on Jumala lapsed.
Sest te ei ole saanud orjuse vaimu, et peaksite jälle kartma,
vaid te olete saanud lapseõiguse Vaimu,
kelles me hüüame: Abba! Isa!
Seesama Vaim tunnistab koos meie vaimuga,
et me oleme Jumala lapsed. Rm 8:14-16
Jeesus läbis selle identiteedi testi võidukalt
ja võib seepärast meidki sellest võidukalt läbi viia.
Palvetame nüüd Efraimile ja endile
Jumala Sõnal ja Püha Vaimu tunnistusel põhinevat
Jumala lapse identiteeti.
Aitäh, Isa, et oled andnud oma Vaimu oma Poja Jeesuse järel
kõigile oma lastele.
Kus iganes Efraim veel ongi, täida ta oma Vaimuga,
nii et ta võib hakata hüüdma Sinu kui Isa poole.
Vabasta ka mind hüüdma kogu südamest: Abba, Isa!
ja tervenda mu usaldus Sinu vastu.
Vabasta mind rõõmustuma Sinust nagu laps rõõmustab oma Isast,
nii et ma mitte üksnes ei hüüaks Sind Isaks,
vaid elaksin kogu südamest Sinu lapsena.
Aitäh, Isa, et otsustasid juba enne maailma rajamist
teha Jeesusesse uskujaist oma lapsed.
Vabasta mind ja Efraim täieliku rõõmu sisse selle suhtes,
kes me oleme Sinu lastena.
Igaüks, kes on vastu võtnud usu Jeesusesse
ja saanud Püha Vaimu, on saanud Jumala lapse seisuse.
Teine asi on aga see,
kas Jumala laps on selle identiteedi sisemiselt omaks võtnud,
ja kas ta elab selle järgi või endiselt selle maailma mõttemallide järgi.
Kui tähendamissõna kadunud poeg koju naasis,
oli tema identiteet ja enesehinnang isa lapsena väga katkine.
Ta ütles:
'Isa, ma olen pattu teinud taeva vastu ja sinu ees,
ma ei ole enam väärt, et mind su pojaks hüütaks!
Pea mind nagu üht oma palgalistest!' Lk 15:18-19
Kadunud poeg püüdis naasta Isa juurde palgalise identiteediga.
Kuid isa ei hakanud seda võimalust arutamagi.
Isa ei igatse palgalisi, vaid lapsi.
Ent isa ütles oma sulastele:
'Tooge kiiresti kõige kallim kuub ja pange talle selga
ja andke talle sõrmus sõrme ja jalatsid jalga
ja tooge nuumvasikas, tapke see ja söögem ning olgem rõõmsad,
sest see mu poeg oli surnud, ja on jälle saanud elavaks,
ta oli kadunud, ja on leitud!' Lk 15:22-24
Vältimatu põhi südame vabanemisele ja tervenemisele
on identiteedi paranemine.
Inimese ainus õige identiteet on Jumala lapse identiteet.
Tõeline identiteedi paranemine toimub vaid suhtes Jumalaga,
kui kohtume Isa Jumala armastusega.
Selles armastuses sulab süütunne ja häbi kõige selle pärast,
mis poleks pidanud kuuluma Jumala lapse ellu.
Isa armastusest ja Jeesuse ristist piisab kõige parandamiseks,
mille patt on rikkunud nii Efraimi kui meie eludes.
Kadunud poja naasmises
teostub juubeliaasta vabanemine ja tervenemine.
Uhkus, iseseisvus ja sõltumatus Jumalast
asendub alandlikkuse, sõltuvuse ja usaldusega.
Orvupõlve ja orjuse vaimu asemele tuleb lapseõiguse vaim.
See tähendab pidu.
Sellest Jeesuse toodud peost prohveteeris juba Jesaja.
Issanda Jumala Vaim on minu peal, sest Issand on mind võidnud;
ta on mind läkitanud viima rõõmusõnumit alandlikele,
parandama neid, kel murtud süda,
kuulutama vabastust vangidele ja avama pimedate silmi,
kuulutama Issanda meelepärast aastat
ja meie Jumala kättemaksu päeva,
trööstima kõiki leinajaid,
andma Siioni leinajaile laubaehte tuha asemel,
rõõmuõli leinarüü asemel,
ülistusrüü kustuva vaimu asemel. Js 61:1-3
Palvetame täielikku südame paranemist
Efraimile ja endile.
Aitäh, Isa, et räägid Efraimiga lahkelt.
Aitäh, et taastad Efraimi positsiooni oma lapsena
ja ta saab minna rõõmustama koos rõõmustajatega.
Tervenda ka minu süda mõistma, kuidas Isa igatseb igat oma last.
Tervenda mu süda võtma vastu Isa armastust kõigil aladel,
kus olen püüdnud asendada oma lapse identiteeti sulase omaga.
Kallis Jeesus, vabasta Efraim ja mindki kõigist mõtetest,
et pärast kõiki vigu pole ma enam väärt,
et mind Jumala lapseks hüütaks.
Aitäh, et minugi lapseseisus põhineb Isa armul ja armastusel,
mitte minu tegudel.
Aitäh Isa, et nii viltu pole Jumala lapse elu kunagi läinud,
et Isa ei tahaks oma last tagasi.
Aitäh, Isa, et pühid ära nii Efraimi kui ka minu häbi.
Aitäh, Isa, et Sinu armastavas süles
terveneb ka minu katkine süda.
Jeesuse nimel. Aamen.
Järgmisel korral jätkame juubeliaasta palveid
Iisraeli põhjapoolsete hõimude
ning ka enda tervenemise ja vabanemise eest
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri